በሰሞኑ ተከታታይ ዙር ውይይት በፓትርያርኩ ላይ ከፍተኛ መጨነቅ ይታይ እንደ ነበር የተናገሩት የስብሰባው ምንጮች፣ ምናልባትም ጳጳሳቱ በሹመት ዘመን፣ በዕድሜ እና ለፓትርያርኩ ካላቸው የድጋፍ እና የተቃውሞ ዝንባሌ አንጻር ተከፍለው በተለያዩ ዙሮች ለስብሰባው መጠራታቸው ሰላም ወዳድ በመምሰል እንዲህ ያሉትን ትንታግ ተቃውሞዎች ለመቀነስ አልያም ከወቅታዊ የቤተ ክርስቲያኒቱ አስከፊ መዋቅራዊ ችግር አኳያ በመጪው ጥቅምት የቅዱስ ሲኖዶስ ጉባኤ ሊኖር እንደሚችል የተገመተውን የአባቶች አቋም ፈትሾ ለማዳከም እና ከወዲሁ በሐሳብ ለመለያየት ታስቦ ሊሆን እንደሚችል ያላቸውን ጥርጣሬ ገልጸዋል፡፡ ለዚህም እንደ ምሳሌ ከሚጠቅሷቸው በርካታ ማሳያዎች መካከል “ተቃውሞ ያስነሣሉ፤ ያሳድማሉ” በሚል ፓትርያርኩ ፊት በሚዛወሯቸው አባቶች ላይ ያላቸው የማይቀየር የሚመስል ስሜት እና ከዚህም ጋራ በተያያዘ ያደርጉታል ተብሎ የሚጠበቀው የሹመት ቦታዎች ለውጥ ነው፡፡ እንደ ምንጮቹ መረጃ በጥቅምቱ የቅዱስ ሲኖዶስ ምልዓተ ጉባኤ በሰሜን አሜሪካ የዋሽንግተን እና አካባቢው ሊቀ ጳጳስ ብፁዕ አቡነ አብርሃም፣ የምዕራብ አውሮፓ ሀገረ ስብከት ሊቀ ጳጳስ ብፁዕ አቡነ እንጦንስ እና የኢየሩሳሌም ገዳማት ሊቀ ጳጳስ ብፁዕ አቡነ ማቲያስ ከቦታቸው ሊነሡ ይችላሉ፤ ብፁዕ አቡነ ሳሙኤልም አላግባብ ከተነሡበት የአዲስ አበባ ሀገረ ስብከት ውጭ ወደ ሌላ ይዛወራሉ አልያም ከፓትርያርኩ እና ቤተሰቦቻቸው በተፈጠረባቸው ጫና ሳቢያ ለመሥራት እንዳልቻሉ ገልጸው በፈቃዳቸው ወደተዉት የልማት እና ክርስቲያናዊ ተራድኦ ኮሚሽን የበላይ ሐላፊነት ሥልጣን ይመለሳሉ ተብሎ ይጠበቃል፡፡